Hvis det går som Aalborg Universitet har planlagt, så skal de gamle lægeboliger på Blokvej ved siden af Regionshospitalet i Hjørring rives ned, og så skal den nye tandlægeuddannelse bygges her. I aftalen om udflytning af uddannelser, der blev fremlagt i juni 2021, har Folketinget afsat 200 millioner kroner til at etablere uddannelsen og herefter 11 millioner kroner i årligt tilskud. -	De 200 millioner kroner er tilstrækkeligt til, at vi kan etablere en bygning og etablere de tandlægestole, der skal til, for at de unge kan få den kliniske uddannelse, de skal have, siger rektor for Aalborg Universitet, Per Michael Johansen. Kræver større tocifret millionbeløb Aalborg Universitet har netop indsendt et oplæg til Uddannelses- og Forskningsministeriet, hvor de beskriver, hvordan de forestiller sig, at de kan skrue uddannelsen sammen. Universitetet ønsker at uddanne 70 tandlæger om året. Politikerne har afsat 11 millioner kroner i et årligt tilskud til uddannelsen. -	De 11 millioner kroner er væsentligt mindre end det, der er behov for. Vi har lagt en plan ind til ministeriet nu, som ligger i departementet til politisk afgørelse. Det tal, vi har bedt om, er væsentligt større end 11 millioner om året, siger Per Michael Johansen. Han vil ikke afsløre det nøjagtige beløb, men han understreger, at det er et større tocifret millionbeløb, universitet mener, det koster at drive tandlægeuddannelsen. Frygter at uddannelse i Hjørring ikke får succes Som TV2 Nord kunne fortælle søndag, er der mangel på både private og offentlige tandlæger. I Hjørring er konsekvensen nu, at den kommunale tandpleje ikke kan tilse børnene så ofte, som de gerne ville. Se indslaget om mangel på tandlæger her: Alligevel mener Tandlægeforeningen, at det er en dårlig ide at placere en tandlægeuddannelse i Hjørring. Foreningen frygter, at det bliver en B-uddannelse, der både får svært ved at tiltrække studerende  og personale. -	Vi har en rigtig god tandlægeskole i København og i Aarhus, som kan øge deres kapacitet og tage flere studerende ind. Der har man i forvejen miljøet, siger Susanne Egtoft Nielsen, der er formand for de offentligt ansatte tandlæger i Tandlægeforeningen. Kan blive svært at skaffe undervisere På Aalborg Universitet erkender rektor, at man ikke kan skaffe patienter nok til skolen fra Nordjylland. Derfor er det meningen, at de studerende delvist skal øve sig på såkaldte taktile robotter, der har en kunstig følesans. Per Michael Johansen erkender også, at det kan blive en udfordring at skaffe undervisere til uddannelsen i en tid med tandlægemangel. -	Vi vil kigge udenfor landets grænser og rekruttere internationalt til den uddannelse. Det gør vi jo i stor stil i forvejen til alle vores andre uddannelser og til vores forskning. Det er en udfordring, men ikke større end jeg tror at vi kan løse den, siger han. Tandlægeuddannelsen er blandt de dyreste Ifølge Aalborg Universitet er tandlægeuddannelsen en af de dyreste uddannelser at lave. Nu venter rektor på, hvordan ministeriet reagerer på, at Aalborg Universitet vil have flere penge til driften. -	Den første melding tilbage fra ministeriet er, at beløbet ikke kommer bag på dem. De kender jo udgifterne på København og Aarhus Universitet i forbindelse med uddannelse af tandlæger. Lad os se, om vi ikke lykkes med at komme i hus med det, siger Per Michael Johansen. Forsknings- og uddannelsesminister Jesper Petersen (S) har afvist at stille op til et interview. Ministeriet meddeler, at man nu vil læse oplægget fra Aalborg Universitet.

Referat:
Aalborg Universitet skal lave en helt ny tandlægeuddannelse i Hjørring. Politikerne har afsat 11 millioner kroner til drift af uddannelsen, men det er alt for lidt ifølge universitetet.